หนีม็อบ
ช่วงนี้นอกจากการเมืองร้อน เศรษฐกิจก็ดูจะอาการไม่ดี เพราะผวาม็อบไปด้วย และไม่ใช่แต่นายกรัฐมนตรีเท่านั้นที่มีข่าวจะถูกม็อบจับเป็นตัวประกัน
24 พ.ย. 2555

โดย...สปาย 008
ช่วงนี้นอกจากการเมืองร้อน เศรษฐกิจก็ดูจะอาการไม่ดี เพราะผวาม็อบไปด้วย และไม่ใช่แต่นายกรัฐมนตรีเท่านั้นที่มีข่าวจะถูกม็อบจับเป็นตัวประกัน
เดอะโต้ง กิตติรัตน์ ณ ระนอง รองนายกรัฐมนตรีและ รมว.คลัง มือเศรษฐกิจคู่ใจนายกรัฐมนตรี ก็โดนพิษม็อบเหมือนกัน




 
ม็อบของ รมว.คลัง ไม่ใช่ม็อบเสธ.อ้าย ที่กำลังโดนโหมกระพือว่าจะบุกเข้ายึดสถานที่ราชการ และจับตัวนายกฯ 
แต่เป็นม็อบประท้วงไม่ให้นำพื้นที่ราชพัสดุเนื้อที่ 6 ไร่ ที่ซอยสุขุมวิท 99 ไปสร้างศูนย์พัฒนากีฬาบาสเกตบอล และสถานีบริการก๊าซ NGV มวลชนต้องการให้กรมธนารักษ์ไปสร้างสวนสาธารณะเป็นปอดฟอกอากาศให้กรุงเทพฯ มากกว่า
ถึงจะเป็นม็อบสีเขียว ก็แรงไม่แพ้ม็อบการเมือง นะพี่น้อง 
ตามกำหนดเดอะโต้งจะไปทำพิธีเปิดสถานีบริการก๊าซ NGV วันที่ 23 พ.ย. แต่ม็อบอุ่นเครื่องล้อมวงกระชับพื้นที่กันตั้งแต่วันที่ 22 พ.ย. และประกาศยกระดับการชุมนุมล้อมพื้นที่ราชพัสดุดังกล่าววันที่มีพิธีรับมอบ
เมื่อเป็นเช่นนั้น สายข่าวจัดงานนี้ จึงต้องตัดสินแจ้งรองนายกรัฐมนตรีและ รมว.คลัง ขอยกเลิกการเชิญ รมว.คลัง เป็นประธานพิธีส่งมอบสถานีก๊าซ โดยให้เปิดบริการไปได้เลย 
เหตุผลที่ต้องเลิกผักชี เอ้ย เลิกงานกลางคัน ไม่ใช่เพราะกลัวม็อบจะเดือดจับตัวท่านประธานเป็นตัวประกัน แต่เป็นเพราะกรมธนารักษ์เจ้าภาพกลัวเสียหน้า ที่ให้รองนายกฯ มาเปิดงานตัดริบบิ้น แต่มีม็อบมาล้อมโห่ไล่อยู่ตลอดเวลา
ทำอย่างนี้มันเสียบรรยากาศ 
ฉะนั้น เมื่อวานนี้ เดอะโต้งจึงหายแวบไปอย่างไร้ร่องรอย ตามเคยครับทั่น